google/wiki40b huggingface dataset:
אגריסי

היסטוריה

הממלכה שיגשגה בתקופה שבין המאה השישית לפנה"ס למאה השביעית, והשתרעה על שטח ממלכת קולכיס לשעבר, ושעבדה את שטח אבחזיה של היום. בתקופת רוב תקופת שלטונה היא הייתה ממלכה וסאלית של האימפריה הביזנטית בעלת חשיבות אסטרטגית.
בשנת 302 לפנה"ס סופח חלק נכבד מממלכת קולכיס לממלכת איבריה, שנוסדה זה לא מכבר. אבל רק לזמן קצר. היא נפרדה ממנה והתפרקה למספר נסיכויות קטנות, ששמרו על עצמאותן עד לכיבושה על ידי פונטוס, בשנת 101 לפנה"ס. בשנת 83 לפנה"ס דיכאה פונטוס מרד בקולכיס, והעניק אותה במתנה לבנו מיתרידטס כרסטוס, שזמן קצר לאחר מכן ערך הוצאות להורג של הוגי המזימה כנגד אביו. במהלך מלחמת מיתרידטס השלישית (74 לפנה"ס-65 לפנה"ס), פונטוס מינה נסיך אחר, מכריס, להיות שליט קולכיס. בשנים 65 לפנה"ס - 63 לפנה"ס מינה הגנרל הביזנטי פומפיוס, מנהיג בובה שישב על כס המלכות בקולכיס. בשנת 63 לפנה"ס נכבשה קולכיס שוב על ידי פונטוס, והם נשארו שליטיה עד לשנת 63. משנת 63 ועד למאה ה-4 היא הייתה חלק מהפרובינציה הביזנטית, גלטיה. בסביבות שנת 130, ממלכות קטנות (מצ'לונס, הניוצ'י, לאזיכּא, אפסיליה, אבסגיה וסניגיה), כבשו מחוז בממלכה. ובמהלך המאה השלישית ועד למאה הרביעית, רוב השטח היה תחת השליטה של המלך הלאזכי, ומכאן גם השם היווני. במהלך המאה הרביעית הכריזה אגריסי על עצמאותה.
בתחילת המאה הראשונה החלה הנצרות להופיע באזור. בנקודה מסוימת, בתחילת המאה הרביעית, נוסדה הבישופות האפרכית או בישופות ביצ'וינתה, בממלכת אגריסי. בשנת 325 בועידת ניקיאה השתתף הבישוף של ביצ'וינתה, סטאטופילוס. קתדרלת ביצ'וינתה, מהמאה החמישית, היא אחת מהמונומנטים העתיקים של האדריכלות הנוצרית הגאורגית. המלך הנוצרי הראשון של אגריסי היה גובזה הראשון, ובשנת 523 הוכרזה הנצרות כדת הרשמית בממלכת אגריסי. 
בשנים 542-562 התחוללה המלחמה הלזית, בין האימפריה הביזנטית לבין האימפריה הפרסית-הסאסאנית, על השליטה באגריסי. הפסקת האש בשנת 557 סיימה את העוינות ביניהן. 
בשנים 541-555, מלך, גובזה השני, שצידד בביזנטים ואף נרצח על ידם. בשנים 555-561, מלך, צתס אחיו של גובזה השני, צידד אף הוא בביזנטים, ואף עזר להם לגרש את הפרסים. בשנת 562 הוכרז שלום בין אגריסי לביזנטים, שביטלו את עצמאות הממלכה ממנה נהנתה קודם. 
עם נפילת האימפריה הסאסאנית, בשנת 651, פלשה האימפריה המוסלמית לאגריסי, אולם לא הצליחה להאחז בה עקב עוצמתה של האימפריה הביזנטית באותה תקופה. במאה השמינית אגריסי פעלה רבות להשגת עצמאות מאימפריה הביזנטית, מה שמאוד החליש אותה. יחד עם זאת נחלשו גם פטרוניהם הביזנטים. בת-חסות אחרת של האימפריה הביזנטית, נסיכות אבחזיה, ניצלה את ההזדמנות והכריזה על עצמאותה. בשנת 786 נעזרה נסיכות אבחזיה העצמאית בכוזרים וכבשה את אגריסי מידי הביזנטים. האבחזים הפכו את בירתה של אגריסי, כותאיסי, לבירתם וקראו לממלכה המערב-הגאורגית שלהם ממלכת האבחזים. ב-975 ממלכה זו הצטרפה לממלכה הגאורגית המאוחדת.
מחוז ג'ונסון (ויומינג)

היסטוריה

מחוז ג'ונסון הוקם בשנת 1875. בשנת 1892 נערך במחוז קרב מחוז ג'ונסון - מאבק מזוין בין כוחות המשטרה המקומית לחוואים מקומיים וגנבי בקר, שדרשה לבסוף את התערבותו של צבא ארצות הברית להשלטת סדר במחוז. המערבון שערי החופש מ-1980 מתאר בצורה בדיונית קרב זה.

גאוגרפיה

שטחו של מחוז ג'ונסון 10,813 קמ"ר מהם 10,791 קמ"ר הם שטחי יבשה, ו-22 קמ"ר (0.80%) הם שטחי מים. מחוז שרידן גובל במחוז ג'ונסון מצפון, מחוז קמפבל גובל בו ממזרח, מחוז קונוורס גובלים בו מדרום מזרח, מחוז נטרונה גובל בו מדרום, מחוז וושקי גובל בו ממערב, ומחוז ביג הורן מצפון מערב.
נהר פאודר זורם דרך המחוז לכיוון צפון.

אוכלוסין

נכון לשנת 2000 מתגוררים במחוז 7,075 תושבים. צפיפות האוכלוסין הממוצעת היא 2 נפשות לקמ"ר. 27% מתושבי המחוז הם ממוצא גרמני, 15.2% ממוצא אנגלי, ו-10.8% ממוצא אירי.
תיאודור שולץ

ביוגרפיה

שולץ נולד בשנת 1902 בחווה חקלאית במזרח דקוטה הדרומית בארצות הברית. אביו הוציא אותו מבית הספר כשהיה בכיתה ח', על מנת שיעזור בניהול החווה. בשנת 1928 שולץ סיים תואר ראשון בחקלאות ובכלכלה. בשנת 1930 סיים את לימודי הדוקטורט באוניברסיטת ויסקונסין–מדיסון. באותה השנה התחתן. 
לימד בקולג' של איווה בשנים 1930-1943. לאחר מכן עבר ללמד באוניברסיטת שיקגו ממנה פרש בשנת 1967. בשנים 1960-1961 כיהן שולץ כנשיא האיגוד הכלכלי האמריקני. באחד ממחקריו הידועים בתקופה זו עסק בשיקומן של גרמניה ויפן לאחר מלחמת העולם השנייה.
בשנת 1979 זכה בפרס נובל לכלכלה בשיתוף עם ארתור לואיס מאוניברסיטת פרינסטון על מחקריהם בתחומי התיעוש והחקלאות.
הנחה לדוקטורט את הכלכלן האמריקאי-הישראלי פרופ' צבי גריליכס, וכן את הכלכלן האמריקאי-ישראלי פרופ' יעקב (יואל) גוטמן.
שולץ נפטר בשנת 1998 באוונסטון שבאילינוי, בגיל 95. נקבר בדקוטה הדרומית.
הבית של יעל

העלילה

לילדה בשם יעל יש רצון עז לבית משלה. יצאה לחפש מקום שיוכל לשמש לה למגורים. 
תחילה היא ניסתה את סל הכבסים של אמא. הסל היה יפה בעיניה, אך לא התאים לתפקיד, מכיוון שהיה צר מדי, ובסופו של דבר התהפך.
הַבַּיִת יָפֵֶה גַּגּוֹ עֲגֹל

הַבַּיִת צִבְעוֹנִי יָרֹק אָפֹר כָּחֹל. 

הַבַּיִת נֶחְמָד... אַךְ הוּא צַר,

אֵין בּוֹ מָקוֹם לְשׁוּם דָּבָר!

אֵיךְ תֵּשֵׁב יָעֵל? אֵיךְ תָּקוּם? אֵיךְ?

יָעֵל נִסְּתָה וְהַסַּל הִתְהַפֵּךְ,

נָפַל הַגַּג וְהִתְגַּלְגֵּל, רֹאשׁ עִם רֶגֶל הִתְבַּלְבֵּל, הַכֹּל סָבִיב הִסְתַּחְרֵר.

צָרִיךְ לְחַפֵּשׂ בַּיִת אַחֵר!
— הבית של יעל / מרים רות
במקרה השני היא ניסתה להתגורר תחת שולחן אשר פרושה עליו מפה. השולחן התאים לתפקיד עד שהוסרה ממנו המפה. 
יעל הייתה נחושה להמשיך ולחפש מקום מגורים, והפעם יצאה אל מחוץ לביתה. בחוץ היא מצאה ארגז שהתאים לדרישות שלה. אולם בהיותה בתוך הארגז הגיעו שני בחורים והעמיסו את הארגז על טרקטור, מכיוון שלא ידעו שיש ילדה קטנה בתוכו. הטרקטור נסע והגיע ליעד יחד עם יעל שקולה לא נשמע. 
בסופו של דבר אמה של יעל מצאה אותה ויעל קיבלה את הארגז במתנה מהבחורים. הם העמיסו אותו שוב על הטרקטור והובילו אותו לחצר ביתה, שם שימש לה הארגז כבית משלה.

על הספר

הסיפור הפשוט לכאורה על ילדה שמחפשת בעצמה בית משלה, שנכתב בחרוזים קליטים על ידי מרים רות, שאף כתבה את הספר הפופולרי "מעשה בחמישה בלונים", כבש את לב הילדים. הספר זוכה להצלחה רבה, ונמצא כמעט בכל בית בישראל שיש בו פעוטות. במהלך השנים הוא הופיע בעשרות מהדורות וקיבל מעמד קלאסי בספרות הילדים הישראלית. הסיפור נלמד בגנים ובפעוטונים, הופק כסרטונים, וזכה לעיבודים בימתיים.
"הבית של יעל" מבטא את עצמאותה ואישיותה של ילדה קטנה, שמחליטה לבחור לה בית משלה ולעצב אותו כרצונה. הוא מאפשר לפתח את דמיונו של הילד ומעודד בחירות אישיות. האיורים של אורה איל תורמים רבות להצלחת הספר והמחשת העלילה.
משוואות נאוויה-סטוקס

משוואות נאוויה-סטוקס מתארות תנועה של זורם צמיג כמו נוזל או גז. המשוואות נקראות על שם מפתחיהן קלוד לואי נאוויה וג'ורג' גבריאל סטוקס. הן נובעות מפיתוח של החוק השני של ניוטון, ומההנחה כי המאמצים בזורם נובעים מהפרש הלחצים בזורם ומצמיגות הזורם.
המשוואות הן בעלות חשיבות גדולה מכיוון שהן שימושיות ונפוצות בתחומים רבים, כגון מידול מזג האוויר וזרמים בים, זרימה בצנרת, וזרימה מסביב כנף של מטוס. יתר על כן, ישנו עניין במשוואות מבחינה מתמטית, שכן טרם הוכח שקיים תמיד פתרון למשוואות בשלושה ממדים, וכן לא הוכח שבאופן כללי פתרונות המשוואה אינם סובלים מסינגולריות או אי רציפויות. בעיות אלו הוכרזו על ידי מכון קליי למתמטיקה כאחת משבע הבעיות הפתוחות החשובות ביותר במתמטיקה, ואף הוצע פרס כספי בשווי של 1,000,000 דולרים לחוקר שיצליח להוכיח טענה זו. הוכחת הטענה תעיד על גאונות אנושית אותנטית. הפרכת הטענה, לעומת זאת, לא תזכה בפרס המדובר, שכן לשם מציאת מקרה המפריך את הטענה ניתן להשתמש במחשב. 
משוואות נאוויה-סטוקס הן משוואות דיפרנציאליות. הנחת היסוד של המשוואות היא שהזורם הוא רציף, והן פותחו מתוך עקרונות בסיסיים של שימור מסה, שימור תנע ושימור אנרגיה. פתרון המשוואות הוא שדה מהירות שהוא תיאור של מהירות הזורם בכל נקודה במרחב ובזמן. מתוך שדה המהירות ניתן לחשב גדלים פיזיקליים אחרים.

אי-ליניאריות

משוואות נאוויה-סטוקס הן משוואות דיפרנציאליות חלקיות לא-ליניאריות בכמעט כל מצב ריאלי, חוץ מכמה מקרים בודדים - כגון זרימה חד ממדית וזרימה זוחלת - בהם ניתן לפשט את המשוואה לצורה ליניארית. העובדה שהמשוואות אינן ליניאריות היא הסיבה העיקרית לקושי בפתרונן.
עבור נוזל ניוטוני בלתי דחיס האיבר הלא ליניארי היחיד הוא איבר ה"הסעה" שמייצג תאוצה שנגרמת משינוי המהירות כפונקציה של המקום. דוגמה למקרה כזה היא מעבר זורם דרך זרבובית הולכת וצרה. במקרה זה מהירות הנוזל גדלה עם ההתקדמות בזרבובית, אך אף על פי שהמהירות של כל חלקיק יחיד תלויה בזמן, שדה המהירות קבוע בזמן.

ישימות

יחד עם משוואות משלימות (לדוגמה, משוואת הרצף) ותנאי שפה מנוסחים היטב, משוואות נאוויה-סטוקס מסוגלות למדל תנועה זורמת באופן מדויק, תחת ההנחה של זורם רציף (שאפשר לגזור אותו אינסוף פעמים ואינו מורכב מאטומים או מולקולות בדידות) וניוטוני (צמיגות קבועה). כאשר מדובר בקנה מידה קטן מאוד או תחת תנאים קיצוניים, נוזלים אמיתיים העשויים ממולקולות בדידות יפיקו תוצאות שונות מאלו המחולצות מהמשוואה. בהתאם למספר קנודסן, ייתכן כי גישה מתאימה יותר לפתרון שדה הזרימה היא שימוש במכניקה סטטיסטית או לעיתים רחוקות בדינמיקה מולקולרית.
עבור נוזלים טורבולנטיים קשה יותר לקבוע בוודאות שהמשוואות מהוות מידול מדויק עבור שדה הזרימה, אך לרוב התוצאות המתקבלות על ידי שימוש במשוואות מתאימות לתצפיות ניסויות. הפתרון הנומרי של משוואות נאוויה-סטוקסל עבור זרימה טורבולנטית היא קשה מאוד, וצורך רזולוציית רשת קטנה במיוחד כאשר ממדלים את הבעיה בעזרת מחשב, מה שגורם לכך שקשה עד בלתי אפשרי להגיע לפתרון.
ניסיונות לפתור את הזרימה הטורבולנטית באמצעות מידול למינרי מביאים בדרך כלל לפתרון לא יציב בזמן, אשר לא מצליח להתכנס כראוי. על מנת להתמודד עם בעיה זו, לעיתים נעשה שימוש במשוואות שלוקחות בחשבון זמן ממוצע - כגון משוואות נאוויה-סטוקס עם מיצוע של מספר ריינולדס (RANS) - בתוספת דגמים טורבולנטיים, עבור דינמיקה חישובית של נוזלים (CFD). טכניקה נוספת לפתרון הבעיה היא שימוש ב-Large Eddy Simulation, או בקצרה LES (ראה ערך באנגלית). גישה זו יקרה יותר מאשר שיטת RANS (בזמן ובזיכרון מחשב), אבל מייצרת תוצאות טובות יותר.
Vtiger CRM

Vtiger CRM היא תוכנה ברישיון קוד פתוח לניהול קשרי לקוחות.
התוכנה פועלת בממשק Web דרך הדפדפן ומכילה את כל הכלים הנדרשים לניהול מלא ומקיף של עסק: החל מעסק קטן של אדם אחד וכלה בעשרות עובדים. במערכת ניתן למצוא ביטוי ללקוחות, יומנים, הזדמנויות עסקיות, מכירות, שירות ועוד. 
בשנת 2004 התפצלה התוכנה מ-SugarCRM במטרה ליצור תוכנה לניהול קשרי לקוחות בה כל המרכיבים ברישיון קוד פתוח כולל תוספים שהיו בקוד סגור, כגון מחולל דוחות, סינכרון ל-Microsoft Outlook ו- Gmail, אינטגרציה עם מסמכי Microsoft Office ועוד.
הגרסה העדכנית ביותר היא 7.0.1 שהוכרזה ביוני 2017. הגרסה תומכת ב-25 שפות, כולל עברית.
יאללה! יאללה!

עלילה

רורו (פארס פארס) ומונס (טורקל פטרסון) הם חברים טובים העובדים יחד בעבודות גינון, ניקיון ותחזוקה בפארק. חברתו השוודית של רורו, ליסה (טובה נובוטני) מעוניינת שהוא יציג אותה בפני משפחתו, אך הוא חושש מתגובת המשפחה הלבנונית המסורתית שלו. בסופו של דבר הוא מתרצה, אך כשהם מגיעים לביתו, הוא מגלה כי היא מלאה בבני משפחה ואורחים העוסקים בתכנון חתונתו עם יסמין (לילה פורקארים), צעירה לבנונית אותה הם מעוניינים לשדך לו. יסמין עצמה אף היא אינה מעוניינת בנישואים אלה, שמהווים עבור משפחתה תנאי לכך שתישאר בשוודיה ולא תחזור ללבנון, אך השניים מסכימים להעמיד פנים שהם עוסקים בתכנון הנישואין. בינתיים, מנסה רורו להפיס את דעתה של ליסה. במקביל לאירועים אלו, מנסה מונס לפתור את בעיית האימפוטנציה ממנה הוא סובל, אך מתוך בושה אינו פונה לרופא.
שמו של הסרט מרמז על הלחץ של המשפחות לנישואים.
מחניים (משחק ילדים)

מחניים קטן

שני משתתפים נבחרים להיות הזורקים. הם עומדים זה מול זה במרחק של כ-10–15 מטר זה מזה, ובאמצע ביניהם עומדים כל שאר המשתתפים. שני הזורקים מתמסרים ביניהם, וזורקים את הכדור על המשתתפים שבאמצע במטרה לפסול אותם. משתתף שהכדור פגע בו יוצא מהמשחק, אלא אם כן הוא הצליח לתפוס את הכדור. המשתתף האחרון שהצליח להתחמק מהכדור הוא המנצח.
שחקן שפסלו אותו מצטרף לזורקים, וכך הזורקים יוצרים בהדרגה מעגל סביב שאר המשתתפים. שחקן שתופס את הכדור מקבל נקודה, מעין "חנינה" כזאת. הנקודה תעזור לו בפעם הבאה שיפגעו בו, שאז הוא לא ייפסל אלא רק יפסיד את הנקודה.

מחניים גדול

לפני תחילת המשחק, נבחר שחקן אחד מכל קבוצה להיות "שבוי מדומה". השחקן שנבחר עובר לאזור השבויים, השטח המקיף את המגרש המרובע של הקבוצה היריבה. השחקן הראשון שנפסל (השבוי ה"אמיתי" הראשון) מחליף את השבוי המדומה והשבוי המדומה חוזר למגרש המרובע של קבוצתו.
משחקים על מגרש מלבני שמורכב משני מגרשים מרובעים צמודים. השחקנים מתחלקים לשתי קבוצות כאשר מטרתה של כל קבוצה היא לפסול את כל שחקני הקבוצה היריבה. בתחילת המשחק כל קבוצה עומדת באחד המגרשים המרובעים (חוץ מהשבוי המדומה). שחקני כל קבוצה רשאים להתמסר ביניהם בכדור. שחקן שנפסל נקרא "שבוי" ועובר לשטח שמקיף את המגרש של הקבוצה היריבה.
שחקן נפסל רק אם הכדור פגע בו.
בנוסף, לא ניתן ללכת בעת החזקת הכדור ושחקן אינו יכול למסור את הכדור לעצמו. לשחקנים שנמצאים במגרש אסור לצאת מתחומו ולשבויים אסור להיכנס אליו. השבויים משתתפים באופן פעיל במשחק; הם יכולים להתמסר עם חברי קבוצתם ולפסול את חברי הקבוצה השנייה.
מיטיארו

גאוגרפיה

מיטיארו הוא חלק מקבוצת איים שנוצרה מהר געש שהפך לאטול אלמוגים. האי מוקף בחגורת אלמוגים מאובנים בגובה של 6–9 מטרים המאפיינת את האיים בקבוצה הדרומית של איי קוק. מרכז האי שטוח, ביצתי ואף נמצאים בו שני אגמים מים מתוקים בהם שורצים צלופחאים ודגי אמנון שיובאו מאפריקה. אין הרבה חופים באי אך המים צלולים ואידיאלים לשחיה.
באי קיימים ארבע כפרים הממוקמים כולם זה בקרבת זה והם שוכנים בצידו המערבי. באחד הכפרים פועל בית הספר של האי ובחלקו הצפוני פועל שדה תעופה.

היסטוריה

בעידן שלפני גילוי האי על ידי האירופאים הוטרדו ושועבדו תושבי האי על ידי תושבי האי אטיו וכתוצאה מכך היו הרבה מקרי מוות באי. האי התגלה על ידי המיסיונר ג'ון ויליאמס (John Williams) ב-20 ביוני 1823 שהחדיר את האמונה הנוצרית לאי ועודד את התושבים לנטוש את אמונתם המקורית. גודל האוכלוסייה המשוער בתקופה זו עמד על 100 תושבים.
בשנות הארבעים של המאה ה-19 הותקף האי שוב על ידי תושבי אטיו. ב-31 באוקטובר 1888 הניפה אוניית הצי המלכותי אה"מ "הייסינת'" (HMS Hyacinth) את הדגל הבריטי באי. בהמשך סופח האי לאיי קוק וב-1901 לניו זילנד.
היער הלאומי סטניסלאוס

היער הלאומי סטניסלאוס (באנגלית: Stanislaus National Forest) משתרע על פני 3,634.5 קילומטרים רבועים בארבעה מחוזות ברכס סיירה נבדה שבצפון קליפורניה. היער הוקם רשמית ב-22 בפברואר 1897, והוא אחד היערות הלאומיים הוותיקים ביותר בארצות הברית. היער קרוי על שם נהר סטניסלאוס.
אזור הטבע הבראשיתי אמיגרנט (Emigrant - מהגר) שוכן בתוך גבולות היער. חלקים מאזור הטבע הבראשיתי קרסון-אייסברג, כולל כולל פסגת ההר דרדנלס קון בגובה 2,903 מטרים, ואזור הטבע הבראשיתי מוקלאמן שוכנים גם כן בגבולות היער. רוב היער נמצא במזרח מחוז טולומן, ליד החלק הצפון-מערבי של הפארק הלאומי יוסמיטי, אך חלקים ממנו משתרעים גם על אדמות המחוזות (לפי שטח יער יורד) בדרום אלפין, צפון מריפוסה, ומזרח קאלאבראס.
היער מכיל 78 אגמים ו-1,305.2 קילומטרים של נהרות ונחלים. יש בו כ-1,770 קילומטרים של שבילים שאינם מיועדים לכלי רכב, ו-4,601 קילומטרים של דרכים, שמתוכם 302.6 קילומטרים מרוצפים. ביער יש 560 קילומטרים רבועים של יער ראשוני, הכולל מינים אחדים של אורן ואשוח.
היער נחשב לאתר תיירות פופולרי בזכות קרבתו לאזור מפרץ סן פרנסיסקו. התצורות הנוף הגעשיות והגרניטיות באזורי הטבע הבראשיתיים נפגמות במקצת על ידי רעיית בקר נרחבת. במים הלבנים של נהר טולומן ונחל צ'רי ניתן לבצע שיט רפטינג וקיאקים. נהרות אחרים הזורמים מהיער הם נהר קלייבי ונהר סטניסלאוס, ונהר מרסד לאורך הגבול הדרומי.
ביער יש שני אתרי סקי הפועלים ברישיון מיוחד. משרדי הנהלת היער שוכנים בעיר סונורה שבקליפורניה.
שלמה לוין

ביוגרפיה

לוין נולד בריגה שבלטביה בשנת 1933 לברטה לבית מנדלשטם ולדב לוין, ועלה לארץ ישראל עם משפחתו בשנת 1937. עם עלייתם, השתכנו ברעננה, אך לאחר זמן קצר עברה משפחתו לנתניה.
את לימודי המשפטים לתואר בוגר ומוסמך למד באוניברסיטה העברית בירושלים. עבודת הדוקטורט שלו, אותה סיים בשנת 1969, עסקה ב"מהותו של הערעור".
את התמחותו במשפטים עשה לוין במשרדם של עורך הדין יהושע רוטנשטרייך ונשיא בית המשפט העליון יואל זוסמן. בשנת 1957 הוסמך לעריכת דין ועבד תשע שנים כשכיר. באותה עת סייע לזוסמן בכתיבת ספרו "סדר הדין האזרחי" ובמקביל הרצה בפקולטות למשפטים של האוניברסיטה העברית ואוניברסיטת תל אביב. בשנת 1969 קיבל תואר ד"ר במשפטים על "דיון אזרחי".
בשנת 1966 מונה לבית משפט השלום בתל אביב ולרשם בית המשפט המחוזי. בשנת 1975 מונה לשופט בית המשפט המחוזי. בעבודתו השיפוטית בלט בתמציתיות פסקי דינו.
בשנת 1980 מונה לבית המשפט העליון, בו שירת עד פרישתו בשנת 2003. על אף השנים הרבות בהן כיהן בבית המשפט העליון כשופט מן המניין ואחר כך כמשנה לנשיא (מ-1995), דמותו לא זכתה לסיקור תקשורתי רב. הסיבה לכך הייתה התמקדותו בתחומי המשפט האזרחי. בין תפקידיו הבולטים עמד בראש הרכב הערעור במשפטו של אריה דרעי, וכן עמד בראש ההרכב לחיסול פיגורים בתיקים אזרחיים.
ביוזמתו הוקם המכון להשתלמות שופטים, בראשו עמד מספר שנים. מלבד זאת עסק בקידום הקמתו של פורום שופטים בינלאומי והרבה בכתיבת ספרות מקצועית. לאורך השנים היה פעיל גם בוועדות מקצועיות שונות: ועדה להצעת שינויים במערכת המשפט, ועדה לבחינת הקמתה של פקולטה למשפטים באוניברסיטת חיפה, ועדת המומחים לרפורמה בדיני פשיטת רגל (1986–1990). חבר במחלקת המחקר של הרשות השופטת.
לוין אלמן - אשתו הייתה אילנה, אשר נפטרה ב-2018, עורכת דין ומחנכת, והם הורים לבן.
מייקל רול

ביוגרפיה

רול נולד במישן וייהו, קליפורניה שבארצות הברית למשפחה נוצרית. הוריו הם ריצ'רד וג'ויס רול. הוא שיחק כדורסל בבית הספר התיכון אליסו ניגל והוביל אותה לאליפות אזור הדרום של ה-CIF (טורניר בתי הספר התיכוניים בקליפורניה).
הוא דורג כקלע המוביל במערב על ידי סקאוט. קום. רול במקור נתן התחייבות מילולית, לא בכתב, ללמוד באוניברסיטת קליפורניה בסנטה ברברה, לפני שהוא שינה את דעתו והלך לאוניברסיטת קליפורניה בלוס אנג'לס.

קריירת קולג'

כסטודנט שנה ראשונה באוניברסיטת יו.סי.אל. איי בשנת 2005-06, שיחק רול עם הברוינס 7-32, שאיבדה את האליפות הלאומית ב-2006 לאוניברסיטת פלורידה. על אף ששיחק כמחליפם של ארון אפללו וסדריק בוזמן באותה עונה, העמיד רול ממוצע של 15 דקות למשחק, ומאמן יו.סי.אל. איי בן הולנד כינה אותו "תורם חשוב". בעונה הבאה, הוא שיחק כמחליף של אפללו וג'וש שיפ בעוד יו.סי.אל. איי חזרה הפיינל פור. בתור שחקן צעיר, הוא היה צריך לעבור מיקום כמחליף של ראסל ווסטברוק. יו.סי.אל. איי הגיעה שוב לפיינל פור, אבל העונה של רול הסתיימה בטרם עת אחרי שהוא קרע את הפאנטיה השמאלית. הוא קיבל זכאות רפואית להשאר שנה נוספת בקבוצת הכדורסל של האוניברסיטה. הוא חזר בעונה הבאה, אבל המשיך לשחק כמחליף של שיפ וג'רו הולידיי. רול והברוינס הודחו בסיבוב השני של טורניר אליפות המכללות.
רול הפך למנהיג הקבוצה ב-2009-10. רול היה מוכן לעומס העבודה הגדול במהלך הטרום-עונה עם משטר אמון שכלל אימון כדורסל פעמיים ביום, תרגילי קואורדינציה, ו-500 זריקות ביום, וכן תוכנית אימון משקל כדי לחזק את הרגליים והגב. הסגל של יו.סי.אל. איי העונה כלל את רול, ניקולה דראגוביץ', וג'יימס קיף שהיו שחקני השנה האחרונה היחידים בקבוצה, והעונה של קיף הסתיימה בטרם עת לאחר ניתוח בכתף. העונה של UCLA הסתיימה בהפסד בהפסד 85-72 בחצי הגמר של טורניר ה-Pac-10 לברקלי, על אף שיא קריירה של 27 נקודות של רול. הברוינס סיימה את העונה במאזן של 14-18 ולא העפילו לטורניר אליפות המכללות בפעם הראשונה מזה שש עונות. רול נבחר לחמישיית העונה של ה-Pac-10, והוביל את הקבוצה עם ממוצע של 14.1 נקודות למשחק. הוא גם הוביל את UCLA עם ממוצע 3.6 אסיסטים למשחק וקבע שיא קבוצתי במספר המשחקים של שחקן אחד בקריירה (147), ועקף את שיאם הקודם של קוליסון ואבויה (142).

קריירה מקצועית

רול החל את הקריירה שלו מחוץ לארצות הברית בקבוצת בורנובה בלדייה מטורקיה, ולאחר מכן עבר לאנטוורפ ג'יינטס מבלגיה. רול עזר לאנטוורפ להעפיל לגמר הגביע הבלגי בשנת 2012. בעונת 2012/13 הוא הצטרף לסראגוסה הספרדית איתה הגיע לחצי הגמר של את הפלייאוף של הACB ולרבע הגמר של הקופה דל ריי הוא חתם מחדש אצל סראגוסה גם לעונה הבאה. רול חתם בטורק טלקום מהליגה הטורקית הכדורסל ל-2014-15, הוא הצטרף לבויוצ'קמסה עבור עונת 2015-16. שם הוא השתתף באולסטאר הטורקי 2016. הוא חתם בבאסקוניה (ספרד) לפלייאוף ולעונה הבאה, אבל עזב את הקבוצה בסוף הפלייאוף. ב-19 ביולי 2016, הוא חתם במועדון הטורקי בשיקטש לעונת 2016-17, איתם הגיע עד לגמר.
ב-3 ביולי 2017, רול חתם על חוזה לשנה במכבי תל אביב.
בקיץ 2019 חתם באולימפיה מילאנו.

קריירה בינלאומית

רול התאזרח בתוניסיה ביולי 2015 בעקבות יחסיו הטובים עם חברו התוניסאי באנטוורפ ג'יינטס סאלח מג'רי, מה שאיפשר לו להצטרף לנבחרת הכדורסל הלאומית ולהתחרות באליפות אפריקה בכדורסל 2015, שאירחה תוניסיה וזכה איתה במדליית הארד (מקום שלישי). ב-3 ביולי 2017, בעקבות חתימתו במועדון הכדורסל הישראלי מכבי תל אביב, הודיע עלי בנזארטי, נשיא איגוד הכדורסל התוניסאי (FTBB) כי רול הודח מהנבחרת של תוניסיה עקב החתימה שלו בשורות "מועדון ציוני". כעבור שנה, רול זומן חזרה לנבחרת.
גן החי בפתח תקווה

היסטוריה

תחילתו של גן החי בפתח תקווה הייתה בשנת 1954 כפינת חי קטנה בגן ציבורי בעיר - הידוע כיום כגן הנשיא. בהמשך הועברה פינת החי לחורשת האורנים שברחוב שרת פינת הפלמ"ח, ועם הזמן נוספו בעלי חיים חדשים ומגוונים. גן החיות התפתח עם השנים לממדים כאלו שלא היה יכול להמשיך להתקיים יחד עם האוכלוסייה העירונית שצמחה סביבו. בגן שכנו חיות גדולות כמו ג'ירפות, פילים, נמרים, אריות, צבועים, זאבים, דובים, היפופוטם וגמלים. הרעשים והריחות הפריעו לתושבי הסביבה, ולאחר התלבטויות רבות הוחלט לסגור את גן החיות הקיים ולהקים במקומו גן חי מודרני המתאים יותר לסביבה העירונית.
גן החי החדש הוקם על ידי עיריית פתח תקווה לטובת התושבים בשנת 1996. גן החי החדש הוא מודרני ומספק תנאי מחיה טובים והוגנים לבעלי החיים השוכנים בו.

מאפייני הביקור במקום

בגן החי ניתן לרכוש קופסאות אוכל לבעלי חיים ולהאכיל (לא ידנית) חלק מבעלי החיים על ידי זריקת האוכל לצינור גדול שבקצהו ארגז עץ פתוח בתוך הכלוב. בנוסף ישנה פינת ליטוף ובה ארנבונים ושרקנים הניתנים לליטוף בזמנים קבועים של גן החי.

תצוגות ובעלי החיים הגן

בנוסף לבעלי החיים בכלובים ברחבי הגן מסתובבים חופשי טווסים, תרנגולות ויונים.

מתחם הקופים

מתחם הקופים הוא מסלול הליכה מיוחד שבו המבקרים נמצאים בתוך כלוב ענק עם מנהרה שבה עוברים המבקרים. מיני הקופים בכלוב הם קפוצ'ין מקונן ולמור זנב-טבעת וישנה הפרדה בין הכלובים של שני המינים. בנוסף במסלול יש גג המספק צל למבקרים ואפשרות למגע ידיים בקפוצ'ינים ובלמורים דרך הסורגים. לאחר יציאה מהמסלול בכלוב הגדול ישנו כלוב של בבוני מצרים, בגן חיות שלוש בבוניות.

מוזיאון הפוחלצים

מוזיאון הפוחלצים הוא מוזיאון פוחלצים מהמפוארים שבארץ. רוב הפוחלצים נמצאים באקווריומים המונעים מגע וכוללים רקע המדמה את הסביבה הטבעית, ושאר הפוחלצים פתוחים אך לא ניתנים למגע. במוזיאון יש פוחלצים גדולים כמו דוב קוטב, ביזון ואריה, עד פוחלצים קטנים כמו פרפרים, מכרסמים ודגים. הפוחלצים המוצגים במוזיאון הם יונקים, זוחלים, עופות, דגי ים ונהר ואוסף של עשרות פרפרים.
דיר א-שיח'

שם הכפר

השם ערבי ופירושו מנזר השיח', הוא באדר אלג'מלי, הידוע גם בשם שיח' סולטאן באדר או אלבדרי שקברו נמצא בכפר והיה מקודש בקרב תושביו. התואר "סולטאן" מתייחס אך ורק למעמדו הדתי של בדר.

מקאם דיר א שיח'

מקאם דיר א שיח' הוא המבנה היחיד של הכפר ששרד. שיח' סולטאן באדר היה דרוויש שגר בירושלים, בתקופתו של סולטאן הממלוכי ביברס. לאחר מות בתו עבר לנחל שורק, שם חי במערה. כשמת נקבר בזאווייה שהקים לעצמו, שנודעה כדיר א שיח'. כשבנו מוחמד מת, הוא נקבר לצד אביו. המבנה מורכב מארבעה חלקים עיקריים : חצר, אולם תפילה, מקאם וקריפטה, וסביבם חומה . הכניסה למכלול היא דרך שער בחומה המערבית, ומשם יורד גרם מדרגות לחצר. המכלול התפתח במהלך מאות בשנים. נראה שהמבנה הקדום ביותר הוא חלק ממנזר, שנבנה במהלך התקופה הצלבנית או לפניה. אולם התפילה שייך, כנראה, לזאוויה שייסד בדר במאה ה-13 והמקאם שייך לאותה תקופה.

היסטוריה

במפקד האוכלוסין של שנת 1596 נמנו בכפר 113 תושבים. הכפר היה שייך לנפת ירושלים במחוז ירושלים, שטחי אדמותיו הוערכו ב-6,781 דונם. ענפי החקלאות בכפר היו גידול חיטה, שעורה, זיתים ופירות. ב 1870 היו בכפר 400 נפש. על פי סקר הכפרים 1945 בארץ ישראל בשנת 1945 הוערכה האוכלוסייה ב-220 נפשות. במלחמת העצמאות, במהלך מבצע ההר ב-21 באוקטובר 1948, הכפר נכבש על ידי חטיבת הראל ותושביו נמלטו ממנו. בתי הכפר נהרסו פרט לקברו של שיח' באדר הנמצא במבנה כיפתי לבן הבולט היום למרחוק על רקע הסביבה המיוערת והירוקה.

מיקום

אפשר להגיע לכפר בשביל מסומן בצבע כחול (מס' 9336) המתחיל בנס הרים דרך דיר א-שיח' ומסתיים בתחנת הרכבת בר גיורא. אפשרות נוספת היא לצאת מבר גיורא בשביל מסומן בצבע שחור (מס' 9332) שהוא תחילת מסלול בנחל קטלב כשמגיעים לעין גיורא מתחיל שביל מסומן בצבע כחול (מס' 9337) המוביל לדיר א-שיח'.
בואה פורטו-ריקני

מאפיינים

הבואה הפורטו-ריקני הוא נחש דק החי על האדמה ברוב הזמן, אך מסוגל לטפס גם על עצים. אורכו נע בין 1.8-2.7 מ', אך ידועים פרטים שהגיעו לאורך גדול יותר. צבעו חום כהה.
הוא ניזון מיונקים קטנים, עטלפים, ציפורים ולטאות. 
בפוארטו ריקו הוא נפוץ יותר באזור הקארסט שבצפון מערב המדינה. מאחר שאזור זה עשיר במערות, לבואה יש הזדמנות שם לתפוס עטלפים. הוא עושה זאת על ידי כך שהוא נתלה בפתח המערה וכאשר עטלף עובר הוא תופס אותו בשיניו ולאחר מכן חונק אותו.
הנקבה משריצה 23-26 נחשים קטנים חיים. לא נערכו אף פעם תצפיות על האכילה של הנחשים הצעירים ולכן לא מחזיקים ומגדלים נחשים צעירים בשבי.
דברי ימי אלסטר

דברי ימי אלסטר (באירית: Annála Uladh, באנגלית: Annals of Ulster) היא כרוניקה שנכתבה באירלנד בימי הביניים. 
הכרוניקה מתארת התרחשויות שאירעו בין השנים 431 ו-1540. האירועים שאירעו עד שנת 1489 נכתבו במהלך המאה ה-15 על ידי רורי או'לינין (Ruaidhrí Ó Luinín) במימונו של פטרונו קהל אוג מק מגנוסה (Cathal Óg Mac Maghnusa). הכרוניקה נכתבה באי בל (Belle Isle) בלוך ארן שבפרובינציית אלסטר. התרחשויות מאוחרות יותר נוספו על ידי סופרים מאוחרים.
לוינין השתמש בכרוניקות קדומות על מנת לתאר אירועים שאירעו באירלנד ובסקוטלנד וכן העלה על הכתב מסורות בעל פה שנשתמרו. ההיסטוריון ט. מ. צ'ארלס אדוארדס סבור כי הכרוניקה התבססה על כרוניקה שאבדה שהיא בתורה התבססה על דברי ימי אירלנד.
כרוניקה זו היוותה בסיס חשוב לכתיבת דברי ימי ממלכת אירלנד כמאה שנים מאוחר יותר.
הכרוניקה נכתבה באירית אולם חלק מהאירועים נכתבו בלטינית. מאחר שכותב הכרוניקה העתיק מקורות קדומים כלשונם, הכרוניקה מהווה מקור לבלשנים ללימוד התפתחות השפה האירית. כמו כן, הכרוניקה מהווה מקור היסטורי חשוב להיסטוריונים בתיארוך אירועים בתולדות סקוטלנד ואירלנד.
כתב היד המקורי נשמר בספרייה של  טריניטי קולג' שבדבלין. העתק שנכתב זמן קצר לאחר כתיבת היצירה המקורית שמור בספרייה הבודליאנית שבאוניברסיטת אוקספורד - עותק המכיל מידע נוסף שאינו מופיע בגרסה המקורית, ואשר נוסף ככל הנראה על ידי המעתיק.